**Heti gazdasági figyelő – HORVÁTORSZÁG**

1. **VÁLLALATI HÍREK**

**A COSCO Shipping Lines megkezdi intermodális szállítási tevékenységét Fiumében**

A kínai COSCO Shipping Lines tengeri teherszállítási vállalat bejelentette, hogy megkezdi intermodális szállítási tevékenységét Fiumében. A cég nyilatkozata szerint a görögországi Pireusz után Fiumét a második legfontosabb földközi-tengeri kikötőjének tartja. A két kikötő között még nyár előtt közvetlen teherhajó vonalat létesítettek, amelyen egyelőre egy hajó közlekedik, de a jövőben a forgalom növekedésére számítanak. Fiuméből a kínai áru a konténerek szállítására kialakított ún. blokk-vonatokon folytatja útját Budapest, illetve Belgrád felé.

1. **GAZDASÁGI HÍREK**

**Emelkedett az államadósság a II. negyedévben**

Az Eurostat adatai szerint a horvát bruttó államadósság 2019. II. negyedévében elérte a GDP 76,4 százalékát, ami 1,5 százalékponttal magasabb, mint az I. negyedévben. Ezzel az EU-n belül a 3. helyre került az államadósság növelését megvalósító 8 tagország listáján. Évközi szinten az államadósság 0,3 százalékponttal volt alacsonyabb, mint 2018 áprilisa és júniusa között. A tavalyi II. negyedévi adatokkal összehasonlítva a legnagyobb csökkenést – 5,2 százalékpontot – Magyarország és Szlovénia valósította meg.

**Horvátország 7 hellyel emelkedett a Világbank Doing Business listáján**

A Világbank megjelentette a „Doing Business 2020” című kiadványát, amelyben az egyes országok üzleti tevékenységi szabályozásának minőségét osztályozza. Horvátország összesítve az 51. helyen végzett a 190 besorolt ország közül, ami 7 hellyel jobb, mint a „Doing Business 2019”-es listán. A Világbank szakemberei szerint Horvátország jelentős javulást mutat az üzleti élet szabályozásának, elsősorban a vállalkozás megindításának területén. Az egyes szempontok közül a legjobb eredményt mutatja a határon átnyúló kereskedelem, amelyben Horvátország a legsikeresebbek kategóriájában van, míg a legrosszabb eredményt, a 150. helyet, az építési engedélyek kiállításának területén valósította meg.

1. **MAKROGAZDASÁGI MUTATÓK**

Az Állami Statisztikai Hivatalnak (DZS) adatai szerint:

* Az építőipari munkák volumene 2019 augusztusában 1,1 százalékkal volt alacsonyabb, mint júliusban és 3,5 százalékkal magasabb, mint 2018 augusztusában.
* A 2019 augusztusában a jogi személyeknél kifizetett átlagos bruttó bér összege 8.775 HRK (1.185,8 EUR) volt, ami a júliusi átlagos bruttó bérrel összehasonlítva 0,7 százalékos, míg évközi szinten (a 2018. augusztusi bruttó bérhez viszonyítva) 2,3 százalékos reális növekedés. Az átlagos nettó bér összege 6.438 HRK (870 EUR) volt, ami 0,6 százalékos emelkedés az előző havi nettó bérhez viszonyítva, az évközi növekedés pedig 2 százalékos.

*Forrás: Magyarország Nagykövetsége, Zágráb*